รองนายกรัฐมนตรี และรัฐมนตรีว่าการกระทรวงสาธารณสุข ระบุลดวันกักตัวนักท่องเที่ยวต่างประเทศเหลือ 10 วัน เริ่มวันนี้ ส่วนผู้ได้รับวัคซีนคนไทย เหลือ 7 วัน
นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข ยืนยันว่า การลดวันกักตัวสำหรับนักท่องเที่ยวที่เดินทางจากต่างประเทศ เหลือ 10 วัน เริ่มตั้งแต่วันนี้ (1 เม.ย.) เป็นต้นไป ตามที่กรมควบคุมโรคเสนอที่ประชุม ศบค. หวังว่าจะมีนักท่องเที่ยวเพิ่มมากขึ้น โดยเฉพาะจังหวัดภูเก็ต ที่ได้รับวัคซีนซิโนแวคไปแล้ว 100,000 โดส และเกาะสมุย 50,000 โดส เพื่อสร้างความมั่นใจ และความปลอดภัยผู้ที่อยู่ในพื้นที่ และภาคธุรกิจท่องเที่ยว ส่วนผู้ที่ฉีดวัคซีนแล้วจะลดวันกักตัวเหลือ 7 วัน โดยจะเน้นคนไทยที่ได้รับวัคซีนแล้วเดินทางไปต่างประเทศกลับมา เพราะยังไม่ทราบว่าชาวต่างชาติที่ฉีดวัคซีนมาแล้ว เป็นวัคซีนยี่ห้ออะไร และได้รับการรับรองหรือไม่